《齐天乐 消寒分咏得煮雪》
清代·张玉珍

一天寒意云边重，霏霏六花飘到。细压梅梢，匀铺草脚，片霎装成瑶岛。

随风飞绕。正唤起陶家，幽情多少。待浣冰心，几回频带落英扫。

红炉围坐小院，看铜铛满贮，珠露般皎。点入龙团，煎过蟹眼，沸处松声并闹。

倾瓯味好。胜仙液琼浆，渴消应早。莫管豪门，暗中偷欢笑。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。